Оноҥ меге : – Бӱтти ! – деген . – Мен – Альфа ла Омега , Бажы ла Учы . Суузап турганга јӱрӱмниҥ суузынаҥ тегинге берерим . 7 Јеҥип турганы ончозын энчиленер . Мен ого Кудайы болорым , ол Меге уулым болор . 8 Коркынчактардыҥ , чындык эместердиҥ , быјарсыгандардыҥ , ӧлтӱреечилердиҥ , балыр кылынып јӱргендердиҥ , тармачылардыҥ , чалуга бажыраачылардыҥ ла ончо тӧгӱнчилердиҥ јери – отло , кӱкӱрле кӱйген кӧлдӧ . Бу – экинчи ӧлӱм .